Til: Utdanningskomiteen

Fra: Avdeling for fagstøtte

Sakstype: Orienteringssak

Saksnr.:

Møte nr.:

Møtedato: 19.05.17

Notatdato: 12.05.17

Arkivsaksnr.: 2017/456

Saksbehandler: henrmag/AF/SOT

**Status for prosjekt kartlegging av tilretteleggingsfeltet ved UiO**

**Bakgrunn og begrunnelse for prosjektet**

I henhold til UH-loven §4.3 punkt 5 og Diskriminerings- og tilgjengelighetsloven §17, er UiO pålagt så langt det er mulig å rimelig å legge studiesituasjonen til rette for studenter med særskilte behov.Tilretteleggingen skal imidlertid ikke gå utover faglige krav, og skal ikke føre til en *uforholdsmessig byrde* for institusjonen.

Gjennom Studentparlamentet, Styringsgruppen for digitalt læringsmiljø og Læringsmiljøutvalget har studenter og ansatte etterspurt større fokus på tilretteleggingsfeltet.

UiOs mål er å komme fram til størst mulig enighet om rutiner og praksis på tilretteleggingsfeltet ved UiO, at det skal være lett for studentene å finne informasjon, lett å søke, og ikke minst at de ansatte skal være godt nok rustet til å møte studenter med tilretteleggingsbehov.

Mandatet for første del av prosjektet er å gjøre en kartlegging av tilretteleggingsfeltet ved UiO, og på bakgrunn av denne foreslå tiltak for videre arbeid.

**Kartleggingen**

Kartleggingen er i rute etter oppsatt tidsplan. Det er gjennomført møter med alle 8 fakultet, intervjuer/skriftlige tilbakemeldinger fra studenter, møter og skriftlige tilbakemeldinger med/fra Studentombudet, Sommerskolen, Knutepunktet, ForVei (ved MN-fakultetet), Studentparlamentet, samt personer som jobber med regelverk og klagenemd i Avdeling for fagstøtte.

I tillegg har vi hatt møter med UiB og HiOA og fått skriftlige tilbakemeldinger fra UiA, NTNU, UiT og NMBU. Hensikten med dette er å få innsikt i tilretteleggingsfeltet på andre læresteder, med tanke på om dette kan gi inspirasjon til tiltak ved UiO.

Før vi anser kartleggingen som fullført, gjenstår møte med SiO og møte med teamet som jobber med utveksling i Avdeling for fagstøtte. I tillegg forsøker vi å få tilbakemeldinger fra flere studenter, for å sikre at vi har et noenlunde representativt utvalg.

**Foreløpige funn**

**Studentene**

Ut fra samtaler vi har hatt med studenter, ser det ut til at de som trenger tilrettelegging stort sett finner nødvendig informasjon på egenhånd. De fleste er også fornøyd med den hjelpen de får fra ansatte.

Allikevel viser tilbakemeldinger at ikke alle studenter har god nok kunnskap om sine behov, noe som gjør at det kan være vanskelig å vite hva slags tilrettelegging de trenger. Flere nevner også at det kan føles ubehagelig å tilkjennegi behov for tilrettelegging, og tungt å møte et system som i en del sammenhenger kan oppfattes som byråkratisk.

**Foreløpig kartlagt behov:**

* Oppdatering av nettsider: lettere tilgjengelig kontaktinfo og bedre informasjon om hvilke tilretteleggingstilbud som finnes
* Mulighet for å møte andre studenter i samme situasjon/med samme type funksjonsnedsettelse
* Mer formalisering av tilrettelegging i studiehverdagen
* Mer podcasting av undervisning og tilgjengeliggjøring av ressurser på nett
* Se på Mentorordningen (via NAV) og mulighet for forenkling av søknadsprossess
* Mulighet for elektronisk søknad om tilrettelegging

**Fakultetene**

Det er gjennomført møter med alle 8 fakultet.

Fakultetene er noe ulikt organisert med tanke på tilrettelegging. Det varierer hvorvidt søknader om tilrettelegging behandles på fakultet- eller instituttnivå. Det ser imidlertid ut til at de fleste fakultetene skiller mellom tilrettelegging til eksamen og i studiehverdagen; altså at det er ulike personer som jobber med dette.

Det er litt ulikt hvor mye fakultetene samarbeider med hverandre, men der det er et samarbeid oppleves dette som positivt. Det ser også ut til at alle har godt samarbeid om tilrettelegging innad på fakultetet.

Mye oppleves som positivt, og noen av fakultetene har satt i gang tiltak som de opplever har god effekt. Dette vil bli mer detaljert beskrevet i den endelige rapporten.

**Foreløpig kartlagt behov:**

* Mer enhetlige rutiner på tvers av fakultetene
  + Behov for tydeligere grensesetting
* Formalisere søknad om tilrettelegging i studiehverdagen
* Kompetanseheving av ansatte, gjerne i form av temamøter
* Oppdatering av nettsider
* Interne ressurssider eller en slangs «kokebok» for behandling av tilretteleggingssaker
* Videreføre spisskompetanse sentralt

**Andre enheter ved UiO**

Det er gjennomført møter med følgende enheter ved UiO:

* Studentombudet
* Studentparlamentet
* Klagenemnda v/Finn Ragnar Berger (sekretær for klagenemnda)
* Regelverk v/Jonny Roar Sundnes
* Knutepunktet
* Den internasjonale sommerskole
* ForVei (MN-fakultetet)

Både Studentombudet, Klagenemda og Studentparlamentet melder om relativt få innmeldte saker knyttet til tilrettelegging. Det kan derimot være vanskelig å definere hva som regnes som tilretteleggingssaker, og tilrettelegging kan ofte være inne i bildet i saker som i utgangspunktet ikke dreier seg om tilrettelegging (eks. fristsaker, manglende studieprogresjon o.l).

Mange av de samme behovene som fakultetene har meldt inn går igjen:

* Formalisering av tilrettelegging i studiehverdagen
* Se på lokalt «regelverk» som innskrenker tilretteleggingsmulighetene
* Tildeling av enerom på eksamen – felles policy
* Mer enhetlige rutiner blant fakultetene
* Økt kompetanse blant ansatte på tilretteleggingsfeltet:
* Ønske om å videreføre Tilretteleggingstjenesten sentralt som en rådgivende enhet
* Kurs for studenter med tilretteleggingsbehov, f.eks opplæring i bruk av relevante hjelpemidler, kurs i studiemestring o.l.
* Nettsider: tydeligere kontaktpunkt, mer informasjon om hva slags tilrettelegging som tilbys ved UiO , bedre informasjon for internasjonale studenter med tilretteleggingsbehov

**Utdanningskomiteen vil i møte 19. juni få presentert endelig rapport med forslag til prioriterte tiltak det skal arbeides videre med.**